
Kelemen Krisztián képviselő, a Bizottság elnöke: A napirendi pontokhoz elektronikusan megküldésre kerültek az előterjesztések. Az ülést megnyitja, megállapítja, hogy a Bizottság 10 fővel határozatképes. Kapitány Asszony jelezte, hogy nem tud részt venni, ezért az ő napirendi pontját Alezredes Úr fogja átvenni. A jegyzőkönyvet Kiss Viktória védelmi ügyintéző vezeti, hitelesítésére felkéri Tóth Roland tagot, erről szavazniuk nem szükséges.

Tóth Roland, a Bizottság tagja: Vállalja.

Kelemen Krisztián képviselő, a Bizottság elnöke: Az elektronikusan kiküldött napirendi pontokat, összesen 5-öt fognak tárgyalni, a „Különfélék”-kel együtt. Felteszi, van-e esetleg kérdés, észrevétel, javaslat? Nem volt. Szavazásra teszi fel, aki a napirendi pontokkal egyetért, kéri, hogy kézfeltartással jelezze.


[bookmark: _Hlk178857385][bookmark: _Hlk178855639]A Bűnmegelőzési, Közbiztonsági és Közrendvédelmi Bizottság 10 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:


34/2026. (VI.15.) BKKB számú határozat

A Bűnmegelőzési, Közbiztonsági és Közrendvédelmi Bizottság a 2026. június 15-i ülésének napirendjét az alábbiak szerint fogadta el:

Nyilvános ülés:

1./	Javaslat a „Bűnmegelőzési és katasztrófavédelmi kiadások; egyéb kiadások, támogatások” költségvetési tételsor felhasználására (szóbeli előterjesztés)
	Előadó:		Kelemen Krisztián, a Bizottság elnöke

2./ 	Javaslat mikromobilitási járművek kölcsönzési célú közterületi elhelyezésére vonatkozó Együttműködési megállapodás meghosszabbítására
		Előadók: 	Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője
Kalmár Ervin, a Környezetvédelmi Iroda vezetője 

3./	Javaslat Szombathely város területén forgalmi rend változtatással kapcsolatos döntések meghozatalára
Előadók:	Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője
		Bonti Tamás, a Kommunális Iroda vezetője
Meghívottak:	Dr. Horváth Attila alpolgármester, a 3. sz. választókerület képviselője
			Tóth Kálmán, a 10. sz. választókerület képviselője

4./	Áttekintés az elmúlt időszak rendőrségi intézkedéseiről (szóbeli előterjesztés)
	Előadó:		Dr. Koncz Gabriella r. ezredes, kapitányságvezető, a Bizottság tagja

5./	Különfélék
Előadó:	Kelemen Krisztián, a Bizottság elnöke

Felelős:		Kelemen Krisztián, a Bizottság elnöke

Határidő:	azonnal



1./	Javaslat a „Bűnmegelőzési és katasztrófavédelmi kiadások; egyéb kiadások, támogatások” költségvetési tételsor felhasználására (szóbeli előterjesztés)
	Előadó:		Kelemen Krisztián, a Bizottság elnöke

Kelemen Krisztián képviselő, a Bizottság elnöke: Ismerteti a javaslatot, mely szerint a rendelkezésre álló 1 millió Ft úgy kerülne felosztásra, amennyiben a Bizottság ezzel egyetért, hogy 300.000,- Ft illetné a rendőrséget, 300.000,- Ft a katasztrófavédelmet, 200.000,- Ft a Városrendészetet, 200.000,- Ft a Claudius Polgárőr Egyesület munkáját támogatnák. Felkéri dr. Holler Péter Osztályvezető Urat, hogy ismertesse a határozati javaslatot.

Dr. Holler Péter, a Hatósági Osztály vezetője: Ismerteti a pontos határozati javaslatot:

1. A Bűnmegelőzési, Közbiztonsági és Közrendvédelmi Bizottság megtárgyalta a „Bűnmegelőzési és katasztrófavédelmi kiadások; egyéb kiadások, támogatások” költségvetési tételsor felhasználására vonatkozó előterjesztést, és javasolja az önkormányzat 2026. évi költségvetéséről szóló 3/2026. (II.27.) önkormányzati rendelet 13. melléklet „Egyéb, más ágazathoz nem sorolható intézmények és feladatok kiadásai” táblázatban szereplő „Bűnmegelőzési és katasztrófavédelmi kiadások, egyéb kiadások, támogatások” költségvetési tételsoron szereplő 1.000.000,- Ft támogatási összeg felosztását az alábbiak szerint:
· Vas Vármegyei Rendőr-főkapitányság Szombathelyi Rendőrkapitányság részére 300.000,- Ft; 
· Vas Vármegyei Katasztrófavédelmi Igazgatóság Szombathely Katasztrófavédelmi Kirendeltség részére 300.000,- Ft;
· Szombathely Megyei Jogú Város Polgármesteri Hivatala Hatósági Osztály Városrendészet részére 200.000,- Ft;
· Claudius Polgárőr Egyesület részére 200.000,- Ft.

2. A Bizottság felkéri az 1. pont szerinti szervezetek vezetőit, hogy az összeg felhasználására vonatkozó tervezett célt legkésőbb 2026. augusztus 31-ig írásban küldjék meg a Bizottság elnöke részére.

3. A Bizottság a tényleges felhasználási célok megjelöléséről a 2026. szeptemberi ülésén dönt.

Kelemen Krisztián képviselő, a Bizottság elnöke: Köszöni szépen. Felteszi, hogy van-e kérdés, javaslat, hozzászólás, nem volt. Szavazásra teszi fel az előterjesztés elfogadását, és azt kéri, hogy aki egyetért, kézfeltartással jelezze.


A Bűnmegelőzési, Közbiztonsági és Közrendvédelmi Bizottság 10 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:


35/2026. (VI.15.) BKKB számú határozat

1. A Bűnmegelőzési, Közbiztonsági és Közrendvédelmi Bizottság megtárgyalta a „Bűnmegelőzési és katasztrófavédelmi kiadások; egyéb kiadások, támogatások” költségvetési tételsor felhasználására vonatkozó előterjesztést, és javasolja az önkormányzat 2026. évi költségvetéséről szóló 3/2026. (II.27.) önkormányzati rendelet 13. melléklet „Egyéb, más ágazathoz nem sorolható intézmények és feladatok kiadásai” táblázatban szereplő „Bűnmegelőzési és katasztrófavédelmi kiadások, egyéb kiadások, támogatások” költségvetési tételsoron szereplő 1.000.000,- Ft támogatási összeg felosztását az alábbiak szerint:
· Vas Vármegyei Rendőr-főkapitányság Szombathelyi Rendőrkapitányság részére 300.000,- Ft; 
· Vas Vármegyei Katasztrófavédelmi Igazgatóság Szombathely Katasztrófavédelmi Kirendeltség részére 300.000,- Ft;
· Szombathely Megyei Jogú Város Polgármesteri Hivatala Hatósági Osztály Városrendészet részére 200.000,- Ft;
· Claudius Polgárőr Egyesület részére 200.000,- Ft.

2. A Bizottság felkéri az 1. pont szerinti szervezetek vezetőit, hogy az összeg felhasználására vonatkozó tervezett célt legkésőbb 2026. augusztus 31-ig írásban küldjék meg a Bizottság elnöke részére.

3. A Bizottság a tényleges felhasználási célok megjelöléséről a 2026. szeptemberi ülésén dönt.

Felelős:		Kelemen Krisztián, a Bizottság elnöke
		(a végrehajtás előkészítéséért:
		Dr. Holler Péter, a Hatósági Osztály vezetője
az 1. pont szerinti szervezetek vezetői)

Határidő:	1. azonnal
2. 2026. augusztus 31.
3. a BKKB szeptemberi ülése



2./	Javaslat mikromobilitási járművek kölcsönzési célú közterületi elhelyezésére vonatkozó Együttműködési megállapodás meghosszabbítására
		Előadók: 	Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője
Kalmár Ervin, a Környezetvédelmi Iroda vezetője 

Kelemen Krisztián képviselő, a Bizottság elnöke: Előzetesen megküldésre került az írásos előterjesztés, a Lime szerződés meghosszabbításáról. Felteszi, hogy van-e kérdés, javaslat hozzászólás. Nem volt. Kéri, hogy aki egyetért a határozati javaslattal, kézfeltartással jelezze.


A Bűnmegelőzési, Közbiztonsági és Közrendvédelmi Bizottság 10 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:


36/2026. (VI.15.) BKKB számú határozat

A Bűnmegelőzési, Közbiztonsági és Közrendvédelmi Bizottság megtárgyalta a „Javaslat mikromobilitási járművek kölcsönzési célú közterületi elhelyezésére vonatkozó Együttműködési megállapodás meghosszabbítására” című előterjesztést és a hatályban lévő Együttműködési megállapodás módosítását az előterjesztés melléklete szerinti tartalommal javasolja a Közgyűlésnek elfogadásra. A Bizottság az előterjesztés szerinti tartalommal egyetért. 

Felelős:	Horváth Soma alpolgármester
	Kelemen Krisztián, a Bizottság elnöke
(a végrehajtás előkészítéséért: 
Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője)

Határidő:	a Közgyűlés 2026. június 18-i ülése



3./	Javaslat Szombathely város területén forgalmi rend változtatással kapcsolatos döntések meghozatalára
Előadók:	Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője
		Bonti Tamás, a Kommunális Iroda vezetője
Meghívottak:	Dr. Horváth Attila alpolgármester, a 3. sz. választókerület képviselője
			Tóth Kálmán, a 10. sz. választókerület képviselője

Kelemen Krisztián képviselő, a Bizottság elnöke: Bonti Tamás irodavezető jelezte, hogy nem tud részt venni a bizottsági ülésen. Az előterjesztést röviden ismerteti, az Oroszlán utcában ideiglenes sebességkorlátozás bevezetésére kerülne sor, mert felmerült a gyanú, hogy azbeszttel szennyezett a felület. Megállási korlátozás bevezetése a 0994 hrsz-ú úton, Dr. Horváth Attila alpolgármester úr kérésére. Nincs is más javaslat az előterjesztésben.
Felteszi, hogy a kiküldött anyaghoz van-e kérdés, javaslat hozzászólás. Nem volt. Kéri, hogy aki egyetért a határozati javaslatokkal, kézfeltartással jelezze.


A Bűnmegelőzési, Közbiztonsági és Közrendvédelmi Bizottság 10 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:


37/2026. (VI.15.) BKKB számú határozat

A Bűnmegelőzési, Közbiztonsági és Közrendvédelmi Bizottság megtárgyalta a „Javaslat Szombathely város területén forgalmi rend változtatással kapcsolatos döntések meghozatalára” című előterjesztést, és az alábbi javaslatokat teszi a Városstratégiai, Idegenforgalmi és Sport Bizottságnak:

1. A Bizottság javasolja, hogy a 12819 hrsz-ú és a 11601/3 hrsz-ú utakon ideiglenesen a 10 km/h sebességkorlátozás kerüljön bevezetésre.
2. A Bizottság javasolja, hogy a 0994 hrsz-ú úton a Tölgyfasor és a 89801 sz. utak közti szakaszon „Megállni tilos” tábla, személygépjárművek „jobb oldali kerekekkel a padkán állva” várakozhatnak, továbbá tehergépjárműveknek megállni tilos kiegészítő táblákkal, valamint a Tölgyfasor és a kerékpárút kezdete közti szakaszon „Megállni tilos” tábla „Padkán megállni tilos” kiegészítő táblákkal kerüljön kihelyezésre.

Felelős:		Dr. Nemény András, polgármester
	Horváth Soma, alpolgármester 
	Kelemen Krisztián, a Bizottság elnöke
(a végrehajtás előkészítéséért: 
Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője)

Határidő:	a VISB 2026. június 16-i ülése



4./	Áttekintés az elmúlt időszak rendőrségi intézkedéseiről (szóbeli előterjesztés)
	Előadó:		Dr. Koncz Gabriella r. ezredes, kapitányságvezető, a Bizottság tagja

Verasztó István r. alezredes, a Bizottság tagja: Röviden szól hozzá. A választásokat követően személyi változások történtek az ORFK vezetésében, a médiából mindenki tudja, hogy az ORFK vezetőjét, valamint a KR parancsnokát is lecserélték, új személyeket bíztak meg a rendvédelmi szervek vezetésével.
A rendőri események közül a legnagyobb talán a Bajnokok Ligája döntőjének biztosítása volt, nem volt még ilyen jellegű biztosítás az országban, és azt gondolja, hogy nyugodtan kijelenthetik több héttel a rendezvény után, hogy sikertörténet volt, rendkívül kevés előállítással és rendkívül kevés olyan eseménnyel, amiben a rendőrségnek intézkednie kellett volna. Ha megnézzük az utána következő párizsi eseményeket, meg az előtte történteket, hogy Münchenben a PSG szurkolói mit műveltek, akkor szerinte ez mindenképpen a magyar rendőrségnek egy jó szintű biztosítása volt, amiért dicséret illeti az egész állományt. Azért is mondja, mert az egész ország részt vett benne, minden megyéből felrendeltek 100-100 embert, így 3900 főnyi rendőr biztosította az eseményt. Ezen kívül ebben az időszakban volt a Falco-Szolnok kosárlabda döntő, az első mérkőzésen azért történtek események Szolnokon, ezért a következő két mérkőzésre elkísérték a szombathelyi szurkolókat, úgyhogy a következő mérkőzéseken már nem történt semmi, sem a hazaiakon, lezárultak.
Bűnügyi vonatkozásban nem tud újdonságokat mondani, kevesebb bűnügyi számmal dolgoztak, mint egy évvel ezelőtt, ez 22-23 %-nyi csökkenést jelent, de csak egy hónapról beszél, ezért messzemenő következtetések nem lehet levonni ebből. Egyébként csendes hónapot tudnak maguk mögött, remélik, hogy a nyár is így fog folytatódni. Hétvégén lesz a Szentivánéji Vigasságok, valamint a héten Roadpol akció tart, egy finn módszeres ittasság ellenőrzés. 

Kelemen Krisztián képviselő, a Bizottság elnöke: Megköszöni a tájékoztatást. Köszöni a rendőrség munkáját. Megkérdezi, hogy van-e valakinek még észrevétele vagy hozzászólása? Nem volt, ezért kéri, hogy aki a tájékoztatót elfogadja, az kézfeltartással jelezze.


A Bűnmegelőzési, Közbiztonsági és Közrendvédelmi Bizottság 10 igen szavazattal, 0 nem szavazattal és 0 tartózkodással elfogadta az előterjesztést és az alábbi határozatot hozta:


38/2026. (VI.15.) BKKB számú határozat

[bookmark: _Hlk117516900]A Bűnmegelőzési, Közbiztonsági és Közrendvédelmi Bizottság az „Áttekintés az elmúlt időszak rendőrségi intézkedéseiről” című előterjesztést megtárgyalta és az ülésen elhangzottakat tudomásul veszi.

Felelős:	 	Kelemen Krisztián, a Bizottság elnöke
Dr. Koncz Gabriella r. ezredes, kapitányságvezető, a Bizottság tagja
(a végrehajtás előkészítéséért:
Dr. Holler Péter, a Hatósági Osztály vezetője)

Határidő:	azonnal



5./	Különfélék
Előadó:	Kelemen Krisztián, a Bizottság elnöke

Kelemen Krisztián képviselő, a Bizottság elnöke: Felteszi, van-e esetleg kérdés, észrevétel, hozzászólás, bármilyen témában? 

Ágoston Sándor, a Városrendészet irodavezetője: 2 mondatban tájékoztatná a Bizottságot, hogy az elmúlt egy hétben 2 olyan intézkedése volt a Városrendészet munkatársainak, közterületi járőrszolgálatának, amit szeretne ismertetni.
Az első, a Széll Kálmán utcában, mely meg is jelent médiában, egy lomtalanítást végző munkásnak az övtáskáját eltulajdonította egy kisebb csoportosulásból álló egyik hölgy tagja. Nagy sikernek élték meg azt, hogy a csoport és a hölgy beazonosításra került, rá egy órára, ismételten a közterületi járőrszolgálat a kamera felvétel elemzése során azonosították a Belső Uránia udvarnál, amikor étkezni szerettek volna bemenni, a rendőrséget értesítették, valamint intézkedés alá lettek vonva, elő is lettek állítva a rendőrségen. Ez volt az egyik, amire azt gondolja, hogy azt vizionálja, hogy azt a jövőt mutatja, amit mindig is szeretett volna a kollégáitól, hogy nem a tipikus közlekedésrendészeti szabálysértésekkel kell foglalkozni, hanem az ilyen komolyabb, kvázi bűncselekmények, szabálysértések elkövetőinek a kézre kerítésében, illetve annak elősegítésében.
A másik pedig nagyon friss, múlt héten csütörtökön délután történt olyan incidens, ahol vélhetően ittas, bódult állapotában lévő személy a Fő téren több személyt vegzált, illetve a Gyöngyösparti sétányon leszólított egy személyt, akit verekedésre hívott fel, majd visszatért a Fő térre, majd a Lipóti Pékség környékén két fiatal hölgyet inzultált, akkor a kollégái intézkedés alá vonták és a személyazonosság igazolás kötelezettségének nem tett eleget, megtagadta az igazoltatás tényét, tekintettel, hogy volt már előtte rendzavarás, illetőleg a kollégáit verekedésre hívta fel, annak előre bocsátásával, hogy ő Tökölön ült börtönben, majd ezt követően egy hirtelen kézmozdulattal a kollégája úgy ítélte meg, hogy feléje nyúl, úgyhogy testi kényszer és bilincselés alkalmazásával a személy előállításra került addig, amíg a rendőrhatóság meg nem érkezett, illetve amíg át nem vették a teljes intézkedést. Ennek az ügynek egy pici része még vizsgálat tárgyát képezi, aminek majd a teljes végével tud beszámolni. És akkor így most Osztályvezető Úron keresztül köszöni meg az intézkedő rendőröknek az egyrészt hatékony, másrészt rugalmas segítőkészségét. 

Kelemen Krisztián képviselő, a Bizottság elnöke: Köszöni a Városrendészet munkáját. Mondhatná, hogy végre volt valami kis adrenalin a munkájukban, de aki ott van és intézkedik, az abban a pillanatban nem így éli meg. Van-e még kérdés, észrevétel? 


15 óra 14 perckor megérkezett Kovács László, a Bizottság tagja, ezzel a jelen lévő bizottsági tagok száma 11 főre változott.


Dr. Stánitz Éva, a Bizottság tagja: Szeretné az Irodavezető Urat megkérdezni, hogy van-e változás a Fő téren való kerékpározásban?

Ágoston Sándor, a Városrendészet irodavezetője: Ebben Bercse László az illetékes.

Bercse László r. alezredes, a Bizottság tagja: Nincs változás, nem lehet átmenni kerékpárral.

Dr. Stánitz Éva, a Bizottság tagja: És az a sok kamera, veszi, ami történik?

Ágoston Sándor, a Városrendészet irodavezetője: Érezte, hogy mindenképpen őt szeretné kérdezni. Nem menne mélyen bele, de a térfigyelő kamerákon keresztül észlelik, napi szinten 8-10 kerékpáros a járőr szolgálatuk által figyelmeztetésre kerül, nem tudja, hogy mennyire lenne preventív ebben a történetben, ha agyon lennének bírságolva, nem gondolja, hogy ez a hatékony vége ennek a történetnek, viszont, hogy a kamerákra rátérjen, mert sokszor megkapják kérdésként, hogy akkor minek van a kamera. Ha ő kamerával felveszi, hogy kerékpárral valaki keresztül hajt a Fő téren, az eljárás menetrendje úgy néz ki, hogy ismeretlen tettes ellen készítenénk szabálysértési feljelentést, mert kerékpárral átment a Fő téren, ezt megkapná a Szombathelyi Rendőrkapitányság, ők a legjobb tudomása szerint, de Osztályvezető Úr kijavítja, ha a tudása karcos lenne, hogy ezeknek a személyeknek a beazonosítása, tekintettel, hogy szabálysértésről beszélnek, úgy gondolja, hogy az lehetetlen, de ha nem jól tudja, egészítsék ki őt. Lényegét tekintve, közbiztonsági célú térfigyelő kamerarendszer, az alapvető rendeltetése az előbb eseményekre van, és ebben a közlekedésrendészeti történetben ezeknek a személyeknek a beazonosítása, mivel a kerékpárok nem rendelkeznek egyedi azonosítóval, bajos lenne. 

Dr. Stánitz Éva, a Bizottság tagja: Köszöni, és soha nem volt a büntetés híve, egész életében segítő szakmás volt, de azért problémás a helyzet, de lehet, hogy csak ő volt mindig rosszkor ott, a másfél és a 4 éves unokájával. És akkor már félve említi meg az elektromos rollereket, nagy sebeséggel, kettő fővel, és elég sok kisgyermek volt kint a Fő téren. Most ahogyan jött az ülésre, a Kőszegi utca felől, megszámolta, 6 db hajtott keresztül a Fő téren, és mostanában azt látja, hogy azok az ételfutárok, de nem a kerékpárúton mentek, a szökőkút mellett mentek el. 

Kelemen Krisztián képviselő, a Bizottság elnöke: Keresztben lehet, hosszában nem lehet kerékpározni a Fő téren. 

Bercse László r. alezredes, a Bizottság tagja: Köszöni, tudnak a problémáról, napi szinten kint vannak ellenőrizni, figyelmeztetnek, bírságolnak.

Kelemen Krisztián képviselő, a Bizottság elnöke: Köszöni a hozzászólásokat. Valóban, át lett alakítva a Fő téren a táblarendszer, mert nem volt egyértelmű. A közösségi médiában ismét felröppent a hír újra, hogy ezek a Fő téri kamerák nem működnek, de működnek, és hangszóró is tartozik hozzájuk. És azért vannak, hogy egy szabálysértést, bűncselekményt megakadályozzanak a hangszóróból történő figyelmeztetéssel. De ő is látja, tapasztalja, a rendőrökhöz oda is szokott menni és megköszönni a munkájukat, mert tényleg rendszeresen kint vannak a Fő téren, ellenőrzik a kerékpárosokat, ugyanúgy, ahogy a Városrendészet kollégái is kint vannak. De valóban, ha nem látnak ott egyenruhást, akkor kihasználják a lehetőséget, nyilván majd eljön annak is az ideje, amikor a Városrendészet, a térfigyelő kamerarendszer fel lesz szerelve egy arcfelismerő rendszerrel és már egy automatikus rendszerként a felvétel alapján megy ki a bírság, de úgy gondolja, hogy 50-100 évet erre még várni kell. 
Felteszi, van-e esetleg kérdés, észrevétel, bármilyen témában hozzászólás? Nem volt, így köszöni a mai munkát. mindenkinek kellemes nyarat kíván, és a legközelebbi bizottsági ülés szeptemberben lesz majd. A nyilvános ülést 15 óra 23 perckor lezárja.


Jegyzőkönyv lezárva, 15 óra 23 perckor.


k.m.f.

